b'\n_START_ARTICLE_\nDaungang Victoria\n_START_PARAGRAPH_\nAng Daungang Victoria (Ingles: Victoria Harbour; Tsino: \xe7\xb6\xad\xe5\xa4\x9a\xe5\x88\xa9\xe4\xba\x9e\xe6\xb8\xaf (tradisyonal), \xe7\xbb\xb4\xe5\xa4\x9a\xe5\x88\xa9\xe4\xba\x9a\xe6\xb8\xaf (payak)) ay isang likas na daungan na matatagpuan sa pagitan ng Tangway ng Kowloon at Pulo ng Hong Kong sa Hong Kong.  Naging instrumental ang Daungang Victoria sa pagsakop ng mga Briton sa Hong Kong, ang pag-unlad nito bilang isang sentro para sa pandaigdigang pangangalakal, at isa ito sa mga pinakatampok na simbolo ng lungsod.\n_START_SECTION_\nKasaysayan\n_START_PARAGRAPH_\nIlan sa mga unang gawaing panlibangang isinagawa sa daungan ay ang mga paligsahang pampalakasan sa tubig, tulad ng paglalangoy at water polo, sa pagitan ng mga kasapi ng unang samahang pampalakasan sa Hong Kong, ang Victoria Recreation Club, noong dekada 1850._NEWLINE_Sa panahon ng Himagsikang Taiping, pumarada any mga armadong rebelde sa mga kalsada ng Hong Kong.  Noong 21 Disyembre 1854, inaresto ng pulisya ng Hong Kong any ilang mga armadong rebelde na malapit nang atakihin ang Lungsod Kowloon.  Noong 23 Enero 1855, muntik nang magkadigmaan sa pagitan ng isang plota ng mga hungkong Taiping at mga barkong pandigma ng hukbong dagat ng Tsinang Imperyal sa daungan, at umambag ito sa pag-init ng tensiyon sa pagitan ng dalawang panig na nagresulta sa Digmaan ng mga Pana (Arrow War). Orihinal na ipinangalang "Daungan ng Hong Kong" ang daungan, ngunit pinalitan ang pangalan nito sa kasalukuyang "Daungang Victoria" upang masiguraduhan ang kalagayan ng daungan bilang kanlungan para sa plota ng mga barkong pandigma ng Britanya sa ilalim ng autoridad  ni Reyna Victoria._NEWLINE_Naging mainit na usapan ang paksa ng polusyon noong dekada 1970 dahil sa mabilisang paglaki ng ekonomiya ng Hong Kong dulot ng industriya. Hininto naman ang mga karerang pantubig inilulunsad ng mga samahang pampalakasan noong 1973 dahil sa mataas na antas ng polusyon sa daungan, isang taon makatapos masunog at tumaob doon ang RMS Queen Elizabeth.  May ilan namang pag-aaral na isinagawa at nagpapatunay na isa sa mga sanhi ng polusyon sa daungan ang  nitroheno mula sa ilang mga pinagmulang pook sa Wawa ng Ilog Perlas patungo sa daungan na nagtagal ng ilang dekada.'